**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 10.07.2019, ora 08.00 –11.07.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 11.07.2019, ora 7.00**

**RÂURI**

**Debitele au fost în general în scădere,** exceptând râurile din bazinele hidrografice: Crasna, Barcău, Caraş, Nera, Cerna, Jiu, Vedea, Siret, Prut (exceptând cursul superior) şi râurile din Dobrogea unde au fost relativ staţionare, precum şi Argeşul, Ialomiţa şi cursurile inferioare ale Mureşului (sector Radna – Nădlac) şi Oltului, unde au fost în creştere prin propagare.

Debitele se situează în general la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele hidrografice: Bega, Pogăniș, Prahova, bazinul superior al Oltului, pe cursurile superioare ale Carașului și Ialomiței, cursul inferior al Argeșului şi mai mici (sub 30% din normalele lunare) pe râurile din bazinul hidrografic Rm. Sărat, pe afluenții Bârladului, Prutului şi pe unii afluenţi ai Mureşului (Comlod, Vișa, Domald, Secaș, R. Mare, Strei).

Se situează peste **COTA DE ATENŢIE** râul Prut la staţia hidrometrică Şiviţa (360+15)-jud.GL**.**

**Debitele vor fi în general staţionare.**

Ca urmare a precipitaţiilor, sub formă de averse torențiale prognozate şi propagării sunt posibile scurgeri importante pe versanţi, torenţi, pâraie, viituri rapide cu efecte de inundaţii locale şi creşteri semnificative de debite şi niveluri pe unele râuri mici aferente zonelor de deal și munte din sudul și sud-estul țării.

Se va situa peste **COTA DE ATENŢIE** râul Prut la staţia hidrometrică Şiviţa (360+7)-jud.GL.

**DUNĂRE**

**Debitul la intrarea în ţară** (secţiunea Baziaş) în intervalul 10.07.-11.07.2019 **a fost în scădere, având valoarea de 4000 m3/s**, sub media multianuală a lunii **iulie (5350 m3/s).**

În aval de Porţile de Fier, debitele au fost în scădere.

**Debitul la intrarea în ţară** (secţiunea Baziaş) **va fi în scădere (3900 m3/s).**

În aval de Porţile de Fier debitele vor fi în scădere.

**2.** **Situaţia meteorologică în intervalul 10.07.2019, ora 08.00 –11.07.2019, ora 06.00**

**În ţară,** vremea a fost răcoroasă, chiar rece pentru această dată, în nord-vestul, vestul și sud-vestul teritoriului și izolat în rest. Temperaturile maxime au fost cuprinse între 18 grade la Huedin și 29 de grade la Cernavodă. Cerul a fost mai mult noros ziua în sudul, estul și, parțial, centrul țării, iar în restul teritoriului înnorările au fost temporare, iar în cursul nopții cerul a devenit variabil, cu înnorări mai accentuate în sud-estul țării. S-au semnalat averse, în general slabe cantitativ, însoțite și de descărcări electrice, în Dobrogea, local în Maramureș, Moldova, Muntenia și Oltenia și pe arii restrânse în celelalte regiuni. La munte, la altitudini mari, precipitațiile au fost și sub formă de lapoviță sau măzăriche. Din surse externe (relatări mass-media), pe raza județului Suceava, au fost consemnate căderi de grindină (Solca). Vântul a prezentat unele intensificări la munte și pe litoral, iar de scurtă durată și în timpul ploilor. Valorile termice la ora 06 se încadrau între 5 grade la Petroșani și 18 grade la Constanța-dig.

**OBSERVAȚII** - De ieri dimineață de la ora 06 au fost în vigoare 2 atenționări cod galben pentru fenomene meteorologice periculoase imediate, emise de către SRPV Cluj-Napoca și SRPV Constanța.

**La Bucureşti,** vremea a fost răcoroasă. Cerul a fost temporar noros, iar după-amiază și la începutul nopții, trecător a plouat slab. Vântul a suflat slab și moderat. Temperatura maximă a fost de 26 de grade la Filaret și 25 de grade la Afumați și Băneasa, iar la ora 06 se înregistrau 11 grade la Băneasa, 12 grade la Filaret și 13 grade la Afumați.

**3. Prognoza meteorologică în intervalul 11.07.2019, ora 08.00 –12.07.2019, ora 08.00**

**În ţară,** vremea va fi răcoroasă și ușor instabilă. Cerul va fi variabil, cu înnorări temporar accentuate mai ales după-amiaza și seara în nordul și centrul țării, precum și în zonele de deal și de munte, unde local vor fi averse și descărcări electrice. Noaptea vor fi înnorări temporare și pe arii restrânse ploi slabe în regiunile estice și centrale. În restul teritoriului astfel de fenomene se vor semnala izolat. Vântul va sufla slab și moderat, cu unele intensificări la munte și doar trecător în restul teritoriului. Temperaturile maxime vor fi cuprinse între 19 grade în nord-vestul extrem al țării și 29 de grade în Lunca Dunării, iar cele minime se vor încadra, în general, între 7 și 17 grade.

**La Bucureşti,** vremea va fi în general frumoasă, dar răcoroasă dimineața. Cerul va fi variabil, favorabil trecător ploii slabe la începutul nopții, iar vântul va sufla slab și moderat. Temperatura maximă va fi de 26...27 de grade, iar cea minimă de 14...15 grade.

***II. CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate în data de 09.07.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

1. **În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 04.07.2019 - 05.07.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**Direcția de Comunicare și Resurse Umane**